Никола Вапцаров
Песен

chitanka.info

Над горите,

над Пирина

вятър вие.

Ние тръгнахме

седмина

да се бием:

и зад нас

остана надалече

и Пирин,

и звездната му вечер.

С зверове

се криехме в шумака

и така преминахме

оттатък.

И познахме

сякаш по тревите

на бащите

кървите измити.

И познахме

сякаш по листата

майките ни

где лежат в земята.

И познахме

по пръста ръждива,

първата ни обич

где почива.

Тръгнахме седмина

да се бием.

Само трима

върнахме се ние.

Издание: Никола Вапцаров. Съчинения, „Български писател“, С. 1979, под редакцията на Бойка Вапцарова

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.